
NATALIE ANDERSON

Lev livet

Oversatt av Barbro Tveite

MINISERIE: JULEGAVEBYTTET


Når du tror at den kongelige dramatikken ikke kan bli hetere. Kongelige diamanter, fantastiske kjoler og skandaler som pirrer – dette er del to i miniserien Julegavebyttet.

 

Natalie Anderson, som har ligget på bestselgerlisten i USA TODAY, skriver emosjonelle, romantiske bøker som foregår i samtiden, fulle av godmodig erting, stekende hete og oppløftende avslutninger – perfekt for lesere som liker å flykte fra hverdagen sammen med sterke heltinner og arrogante alfahanner som er mer sexy enn de har godt av. Når hun ikke skriver, passer hun sine fire barn, tre katter, to gullfisker og en hund, eller koser seg med sin mann på sofaen ved dagens slutt.


Til boblen min.

Takk for at dere var så støttende og tålmodige da jeg skrev denne boken mens vi måtte holde oss hjemme – eplekakene var utrolig gode!!! 


1

Siden du ikke har giddet å svare på de andre beskjedene, trenger du ikke å komme tilbake i det hele tatt.

Jade Monroyale skalv mens oppsigelsen gjenlød inni hodet hennes, men for en gangs skyld hadde hun tenkt å nekte å følge en ordre. Iført reiseantrekket trillet hun den lille kofferten bortover fortauet på Manhattan. Det var utrolig hvor mange mennesker som var på vei til jobb, tatt i betraktning hvor tidlig det var. Hun skulle gjerne tatt en varm dusj, men etter at hun hadde hørt beskjeden for en time siden, hadde hun skjønt at hun ikke hadde noen tid å miste. Hun måtte dra til kontoret og ordne opp.

Tonen i stemmen hadde vært myndig, kompromissløs og sint. Jade kjente godt til den slags menn – utålmodige, nedlatende og arrogante. Men det hadde også vært noe annet i stemmen hans – en forbitrelse som hadde gjort henne mer urolig enn de anklagende ordene.

Å ta seg frem på undergrunnsbanen hadde ikke vært lett. Hun hadde trukket søsterens metrokort feil vei flere ganger før hun hadde skjønt det. Å dra et kort gjennom en maskin burde være noe hvem som helst kunne gjøre, men som dronning i et rikt, lite, europeisk land, hadde Jade aldri hatt med seg verken kontanter eller kort. Faren hadde ment det var unødvendig, siden fremtiden hennes var bestemt. Hun var annerledes og hadde forpliktelser, og han hadde sørget for at hun aldri glemte det. Men nå trengte tvillingsøsteren hennes hjelp.

Juno, dette er Alvaro Byrne.

Han hadde presentert seg på en brysk måte. Et par av kollegene hennes og hennes nærmeste overordnede hadde lagt igjen flere beskjeder på mobilsvareren, men Alvaro Byrne – administrerende direktør – hadde bare lagt igjen den siste.

Juno, Jades to minutter yngre søster, hadde bodd i New York i mange år. Etter foreldrenes traumatiske skilsmisse hadde de eneggede tvillingene vokst opp på hvert sitt sted. For første gang hadde Jade en mulighet til å hjelpe Juno. Søsteren skulle ikke miste jobben på grunn av svikt i kommunikasjonen. Tvillingsøsteren hadde ikke vært i stand til å besvare oppringningene fordi hun hadde vært på reise. Hun hadde ikke engang hørt dem. Jade var så glad for at Juno ikke visste at jobben hennes sto i fare, og hvis Jade klarte å ordne opp i dette, kom hun aldri til å få vite det. Alt Jade måtte gjøre, var å overbevise alle om at hun var søsteren.

Det hadde vært vanvittig av dem å bytte plass – særlig tatt i betraktning at de ikke hadde truffet hverandre på årevis og visste så lite om dagliglivet til den andre – men det var verdt å ta sjansen. Juno hadde et stort behov for å tilbringe en del tid i Monrova. Og Jade?

Endelig kom hun til å være fri, om så bare i noen uker.

Inntil i går kveld hadde Jade nesten aldri vært i utlandet. Ettersom hun var den eneste arvingen som faren hadde anerkjent de siste årene, kunne man ikke ta sjansen på at begge to skulle bli utsatt for en ulykke. Derfor hadde de aldri vært sammen på reise. Det hadde vært svært begrenset hvor Jade kunne dra og hva hun kunne gjøre. Hun hadde brukt hele livet på å forberede seg på rollen som dronning. Hun hadde lært seg flere språk, lært om historie, geografi, politisk og diplomatisk teori, gode manerer og etikette, for ikke å snakke om hvordan man undertrykker følelsene sine. Hun hadde lært å aldri  vise at hun var redd, såret eller sint, for ifølge faren måtte en monark alltid se uanfektet ut i det offentlige rom.

Det var nokså ironisk at bak den pene fasaden hadde skilsmissen til foreldrene vært så bitter at de hadde skilt Juno og Jade fra hverandre da de bare var åtte. Jade ble værende hos faren for å bli opplært til å bli dronning, mens Juno ble sendt til USA med moren. Det var en beslutning som Jade fortsatt hadde vanskelig for å tilgi. Hun hadde ikke fått lov til å se moren igjen. Den autoritære faren hadde mislikt måten moren oppdro Juno på, og trassen som Juno ikke var redd for å vise når hun kom på besøk. Den sommeren de fylte seksten, hadde Juno til slutt stormet av gårde og aldri kommet tilbake igjen.

Jeg forventer at mine ansatte er lagspillere og verdsetter sine kolleger.

Den sviende irettesettelsen til Alvaro Byrne hadde fått Jade til å bråstoppe. Juno hadde lidd nok på grunn av en uforsonlig mann, og Jade ville ikke la det skje igjen, særlig ikke på grunn av en så liten ting. Ingen var mer lojal enn Juno, og denne tosken hadde ikke engang gitt henne en mulighet til å forklare seg.

Den eneste trassen Jade hadde vist i årenes løp, var å holde kontakten med Juno etter den siste krangelen, til tross for farens misbilligelse. En måned før de fylte atten, døde moren deres, og Juno satt alene igjen langt borte. Jade ble nektet å dra i begravelsen, og Juno hadde gjort det klart at hun ikke hadde noe ønske om å vende tilbake til Monrova. Jade hadde klart å komme seg forbi slottets brannmur, som tidligere hadde hindret henne i å lese det søsteren skrev på sosiale medier. Juno hadde fortalt henne om livet sitt som Opprørsprinsessen i New York.

Juno kom ikke tilbake da faren deres døde for et år siden, og selv om det hadde gjort Jade trist, forsto hun at enkelte ting var så smertefulle at de var umulige å legge bak seg – eller at det tok lang tid. Så det hadde vært fantastisk da Juno i helgen dukket opp på overraskelsesbesøk.

Forslaget hennes om at de skulle bytte plass i tre uker, var helt sprøtt. Men Juno trengte å være en stund i hjemlandet sitt – hun trengte å bli bedre kjent med bakgrunnen sin og livet som var blitt nektet henne. Og for Jade hadde muligheten til å leve et litt mer vanlig liv, oppleve friheten som bare en storby som New York kunne tilby, og ha tid for seg selv før hun oppfylte farens siste ønske, vært uimotståelig.

Hvordan kunne du ignorere oppringningene deres?

Den myndige tonen til Alvaro Byrne hadde fått det til å koke i Jade. Hun var fast bestemt på å løse denne situasjonen. Akkurat nå hadde hun ansvaret for ryktet til Juno.

Jade hadde et vanskelig valg foran seg. Hun ville gjøre hva som helst for landet sitt, til og med gifte seg med mannen som faren hadde bestemt ville være det beste valget for henne politisk sett. Etter hans død hadde alle rådgiverne hennes insistert på at ekteskapet fortsatt var den beste løsningen for både Monrova og Jade. Hvis det var slik, ville hun selvfølgelig gifte seg med ham. Men Juno hadde blitt forskrekket over at Jade vurderte å gifte seg med kong Leonardo av Severene, nabolandet, og hun hadde villet gi Jade en mulighet til å tenke godt igjennom saken. Juno hadde gitt henne mobiltelefonen sin, passet sitt og passordene sine. Jade var blitt revet med da søsteren forsikret henne om at de kunne klare dette, for hun hadde ikke bare hatt lyst til dette, hun hadde hatt behov for det også.

Juno hadde sagt at Jade kunne ha hjemmekontor denne siste uken før firmaet tok juleferie. Det ville minske sjansen for at noen fikk mistanke. Men da Jade landet på flyplassen i New York og slo på telefonen, oppdaget hun at det var utrolig mange tekstmeldinger og beskjeder på mobilsvareren. Og den siste, fra administrerende direktør, var den som hadde fått Jade til å handle.

Alvaro Byrne var administrerende direktør for et storkonsern som hadde startet med en rekke populære apper og raskt vokst til å omfatte investeringer både i fast eiendom og finans. Juno var blitt rekruttert til å jobbe i Byrne IT med markedsføring av appene på sosiale medier. Juno hadde i forbifarten nevnt et lite problem på jobben, men da Jade kikket på nettet etter å ha hørt beskjedene, oppdaget hun at det var større enn Juno hadde visst, og det bare vokste.

På vei fra flyplassen hadde Jade søkt på nettet etter opplysninger om firmaet og kollegene. Hun lyttet igjen til talebeskjedene og memorerte navnene på alle som hadde ringt. Hun var glad for hukommelsesteknikkene hun hadde lært. Deretter samlet hun håret i en knute for å skjule at håret hennes var lengre enn Junos, og hun håpet at den svarte buksen og den hvite blusen samsvarte med det Juno pleide å ha på seg på kontoret. Hvis hun fikk ordnet opp i dette raskt, kunne hun dra hjem før de andre kom på jobb.

Da hun kom frem til hovedkvarteret i Tribeca, stirret hun på den ombygde fabrikkbygningen. Hun lette i den slitte lommeboken til Juno og fant nøkkelkortet. Til hennes lettelse kom det et klikk fra låsen da hun dro kortet. Så Juno var ikke blitt utestengt fra bygningen.

Raskt leste hun på skiltene og bega seg lenger inn i den stille bygningen. Hun skalv av nervøsitet, men hadde ikke noe annet valg enn å ignorere ordren om å holde seg unna. Hun visste at denne jobben var viktig for søsteren – hun hadde lagt ned profilene som hun i flere år hadde hatt på sosiale medier, for hun hadde villet fjerne seg fra imaget sitt som Opprørsprinsessen. Hun hadde villet ha en vanlig jobb og bli mer anonym.

Jade mislikte sterkt at Juno i praksis hadde blitt kastet ut av landet. Hun visste at farens kompromissløse holdning skyldtes en dyp sorg, men det var likevel ikke greit. Jade hadde vært for redd til å protestere, for redd for at hvis hun såret ham eller skuffet ham, som moren hadde gjort, ville hun også bli utstøtt. I årevis hadde hun prøvd å være den perfekte datter. Nå hadde hun en mulighet til å være en ganske god søster.

Hun tok heisen opp i sjette etasje, et åpent landskap med flere skrivebord og et par sofaer, og en rekke kontorer med glassvegger langs den ene siden. Hvordan skulle hun finne ut hvilket skrivebord som var Junos? Hun ble stående og kikke på de personlige eiendelene på skrivebordene. Da fikk hun øye på en stor, knallrosa kaffekopp som det sto Prinsesse på. Jade smilte. Det var typisk Juno. Hun trillet kofferten bort til skrivebordet og tok av seg ytterjakken. Det eneste hun trengte å gjøre, var å komme seg på nett, sende noen meldinger og e-poster, og deretter dra herfra.

«Hva gjør du her?»

Den stemmen var ikke til å ta feil av. Hun svingte rundt på kontorstolen og trakk pusten for å svare, men fikk ordene i vrangstrupen.

«Å.» Hun svelget.

Førsteinntrykket var hud. Det andre var muskler. Det tredje var raseri. Alt sammen var nært og tårnet høyt over henne.

Det føltes plutselig som om hun brant opp fra innsiden. Til hennes forlegenhet ble hun fylt av begjær. Han var enorm. Skikkelig høy og muskuløs på en måte hun ikke var vant til. Han var varm og svett. Hvorfor var han barbrystet? Omsider – altfor sent – flyttet hun blikket oppover, forbi de brede skuldrene til halsen, den morske munnen og det flammende sinnet i de ravgule øynene.

«Du må gå.»

Det var ikke vanlig med så mye hud på et sted som dette. Det var derfor hun reagerte slik, ikke sant? Hun var faktisk ikke vant til å se halvnakne menn i det hele tatt.

«Du …» Stemmen hennes døde hen, for hun var så tørr i halsen at hun måtte svelge.

«Lurer fortsatt på hvorfor du er her», snerret han.

Det samme kunne sies om ham. Det var uhyre tidlig, og hva gjorde han her, halvnaken? En svart shorts og joggesko var alt han hadde på seg.

Alvaro Byrne. Høy, mørkhåret og vill. Til og med håret var litt langt, og nå strøk han det vekk fra øynene.

«Hvorfor er du her? Fikk du ikke beskjeden min?»

«Jeg …»

«Trenger ikke være her. Gå. Nå.»

Hadde han ikke engang tenkt å høre på hva hun hadde å si? «Nei. Jeg har kommet for å …»

«Hvorfor rører du ikke på deg?»

«Hvorfor lytter du ikke?»

Han la armene i kors. Det gjorde bicepsene enda tydeligere.

Jade, som hadde bevart selvkontrollen i så mange situasjoner, ble fullstendig forvirret. For første gang fungerte ikke hjernen hennes, og ikke tungen heller.

«Du …» Det var ikke bra nok. Hun måtte prestere bedre for Junos skyld. Hun pustet dypt inn og begynte igjen. «Du må gi meg en sjanse.»

«Du har hatt nok av sjanser, men du har ikke svart på oppringninger eller meldinger på to døgn. Og nå kommer du hit og ser …»

Jade ble anspent. Hadde han gjettet det allerede?

«Helt uskyldig ut», snerret han.

Hun ble lettet over at han ikke hadde skjønt at hun ikke var Juno, og gjorde sitt beste for å se rolig på ham. Det hadde aldri før vært så vanskelig å stå stille og bevare fatningen.

«To døgn», gjentok han. «Hvorfor ringte du ikke tilbake?»

Det var alltid best å være ærlig, eller i hvert fall så ærlig som hun kunne være akkurat nå. «Jeg var uten dekning.»

«Var du?» Han kunne ikke sett mer mistroisk ut. «Kanskje du burde blitt værende der.»

«Jeg er her nå.»

«Hvorfor det?»

«Hvorfor tror du?»

«Hva i alle dager tror du at du kan gjøre for å forbedre situasjonen?»

Hun hadde ingen anelse. Hun hadde aldri før blitt møtt med en sånn fiendtlighet eller et sånt sinne, og hun kom ikke på noe å si.

Han hevet brynene. «Altfor lite, altfor sent.»

Jade var trett etter flyturen. Men denne fyren kunne da ikke være så urimelig. Hun måtte få hjernen til å fungere igjen. «Jeg kunne ikke …»

«Jeg går og tar en dusj», avbrøt han henne. «Når jeg kommer tilbake, skal du være borte.»

Han snudde ryggen til henne og gikk sin vei.

Jade måpte. Trodde han at han bare kunne gi henne sparken? Han hadde ikke engang gitt henne en sjanse til å forklare seg, for ikke å snakke om finne en løsning. Hun hadde aldri før møtt noen som var så urimelig.

Hun hadde tatt seg vann over hodet og handlet overilt og tåpelig. Men hun måtte klare å redde jobben til søsteren.

*

Alvaro gikk inn på badet og skrudde på det kalde vannet i dusjen. Han måtte gjenvinne kontrollen over den sjokkerende reaksjonen til kroppen sin. Hun hadde spankulert inn hit svært så tidlig, trillende på en koffert. Han var blitt ferdig med treningsøkten fem minutter tidligere og hadde sett henne fra kontoret sitt. Hun hadde smilt bredt mens hun gikk mot skrivebordet sitt. Hvorfor syntes hun denne situasjonen var morsom?

Og verre var det at han var blitt fylt av følelser som var svært intense. Det var sinne, ikke sant?

Ikke akkurat.

Men kroppens svik hadde bare forsterket sinnet. Han nektet å bli tiltrukket av Juno Monroyale. Han kjente henne knapt. Markedsdirektøren hadde foreslått at de skulle ansette henne, men han selv hadde vært i utlandet og hadde ikke vært mye på kontoret etter at hun begynte i jobben.

Dessverre viste det seg at prinsessen var vakker. Øynene hadde en fortryllende grønnfarge. Håret var satt opp i en knute som fremhevet kinnbena og de fyldige leppene, og den lille haken ga ham lyst til å vippe den opp og kysse henne.

Det var uhørt. Han hadde ikke blitt så lammet av begjær på lenge – ikke så plutselig, intenst og upassende. Hun var ansatt her, og verre var det at hun var en ansatt som hadde tabbet seg skikkelig ut.

Så jo før hun kom seg ut herfra, jo bedre.

Det var best for henne om hun var på vei ut – i de tåpelige, høyhælte skoene som var ubrukelige ute på gaten om vinteren. Det sa alt om henne, ikke sant? Hun egnet seg ikke for det virkelige liv. Hun var en prinsesse som ikke vedkjente seg sine feil. Hun hadde tydeligvis latt kollegene i stikken. Gikk hun ut fra at noen andre ville ordne opp i rotet hun hadde etterlatt seg?

Han visste altfor godt hvordan det fungerte. Han kjente til privilegerte mennesker som hadde nektet å påta seg ansvaret for sine feil. Hans egen «familie» var et godt eksempel på det, mens han hadde vært «feilen».

Han hadde ikke mye tid til å ordne opp i dette, men det kom han til å gjøre, for han hadde bygget opp hele selskapet. Den økende suksessen hadde medført at han måtte ansette folk til å hjelpe ham, men egentlig foretrakk han å gjøre ting selv. Han hadde aldri likt å be andre om hjelp og hadde aldri ventet at noen ville gjøre det – med mindre de selv fikk noe ut av det, som en fet lønnsslipp.

Denne prinsessen hadde ingen anelse om hva det hadde krevd å skape denne suksessen. Han ville ikke ha henne her.

For å være ærlig, var det ikke selve innlegget på sosiale medier som plaget ham. Selv om den appen var hans eldste og han hadde en svakhet for den, tilhørte den ikke lenger kjernevirksomheten til forretningsimperiet hans. Men det var tilliten som var blitt brutt, og han var midt i forhandlinger om kjøp av et selskap, og han ville ikke at motparten skulle bli skremt vekk.

Han gikk ut av dusjen og kledde på seg. Deretter gikk han ut for å sjekke om hun hadde gått.

Det hadde hun ikke.

Han stanset noen skritt unna skrivebordet hennes. «Hvorfor er du her fortsatt?»

Hun fortsatte å skrive. «Fordi jeg ordner opp i dette problemet.»

«Det eneste problemet er at du ikke har gått ennå.»

«Så ring til vakten – jeg har ikke tenkt å gå.» Hun snudde seg mot ham og så trassig på ham.

«Jeg trenger ingen vakt til å få kastet deg ut av bygningen. Jeg kan løfte deg opp med én hånd.» Det kriblet i begge hendene hans.

«Bare prøv, og se hvor langt du kommer!» snerret hun.

Jade snerret aldri, og til hennes forbløffelse hadde hun akkurat gjort det. Hun hadde aldri følt seg så liten som hun gjorde der i stolen, og heller aldri følt en slik forventning.

«Jeg har ikke tenkt å gi deg den opplevelsen», sa han med sammenbitte tenner.

«Og jeg har ikke tenkt å røre meg.»

Men et sekund senere ble hun fylt av begjær. Hun hadde lyst til å kjenne hendene hans gripe tak rundt livet hennes, dra henne opp på bena og presse henne inntil den harde kroppen hans. Hun hadde så lyst til det at mens hun stirret inn i øynene hans, trodde hun et øyeblikk at han også hadde lyst til det. At han så for seg at de ble presset mot hverandre.

Hjertet hennes hamret. Han så enda farligere ut nå, kledd i hvit skjorte og svart bukse. Men hun nektet å vike. Akkurat nå nektet hun til og med å puste.

Han fortsatte å stirre på henne, men selv om han så rasende ut, var øynene varme – ravgule med pupiller som ble større jo lenger hun så på ham. De utfordret henne til å komme nærmere.

«La meg forsøke å ordne opp i dette», sa hun til slutt.

«Og gjøre det verre?»

«Kan du ikke bare stole på at jeg kan gjøre den jobben jeg ble ansatt for å gjøre?»

«Du har allerede bevist at du ikke er i stand til å utføre den.»

«Har man ikke lov til å gjøre en eneste feil? Kan du ikke gi meg en ny sjanse? Det var ikke akkurat en alvorlig forbrytelse, Alvaro. Det var ikke engang ulovlig.»

Det var en liten feil, og han overreagerte.

«Det var en datalekkasje.»

«Nei, det var det faktisk ikke. Det står i avtalevilkårene for appen at Byrne IT har rett til å bruke de opplysningene i all markedsføring.»

Han smalnet blikket.

Hun hadde brukt tiden da hun ventet på toget til å lese så mye hun kunne, og hun var flink til å lese lange og kjedelige juridiske dokumenter. «Selv om det ikke var bra, var det ikke ulovlig. Og du kan alltids endre firmaets politikk til bedre å reflektere det kundene nå sier at de vil ha.»

«Har du ikke tenkt å innrømme at du gjorde noe galt?»

«Tvert imot.» Hun rettet seg opp i stolen. «Jeg tar det fulle ansvar. Det var min feil, og jeg vil be om unnskyldning for det.»

Juno hadde publisert feil grafikk på en av kanalene deres på sosiale medier – versjon én istedenfor versjon to. Versjon én inkluderte brukernavn, mens versjon to var anonym. Noen av brukerne hadde lagt merke til det, og de likte ikke at brukernavnene deres var synlige. Siden de ikke hadde fått raskt svar, hadde den lille misnøyen utviklet seg til en debatt om personvern.

«Greit, du har bedt om unnskyldning. Nå kan du gå.»

«Jeg går ikke.» Hun snudde seg mot skjermen igjen.

«Hva gjør du?»

«Jeg sa at jeg ville be om unnskyldning.»

«Det har du akkurat gjort.»

«Ikke bare deg.»

«Skal du sende e-poster til de andre på avdelingen før du går?»

«Det har jeg allerede gjort, for jeg er lei for at jeg var utilgjengelig i helgen, men jeg er tilbake. Og nå skal jeg svare de som har klaget.»

«Hva?»

«Alle kan gjøre en feil, og de fleste fortjener å få en ny sjanse, ikke sant? De fleste normale mennesker er villige til å gi dem det.»

Han la armene i kors. «Tror du at en unnskyldning vil få alt dette til å forsvinne?»

«Det kan bety mye.»

«Det samme kan det å få noe gratis», la han kynisk til.

«Da gir jeg dem en måneds gratis abonnement. Du kan trekke det fra lønnen min.» Hun svelget. Hun ville sende Juno pengene når hun kom tilbake til Monrova, og det ville være verdt det for å vise denne rasende mannen hva hun var god for.

«Er du villig til å betale det selv?»

Hun så ham inn i øynene. «Jeg er villig til å gjøre det som kreves.»

«Jeg trodde ikke kongelige var kjent for å innrømme skyld?», bemerket han syrlig.

Nå, så han hadde noe imot alle kongelige, ikke bare Juno? «Trodde du at vi alle er bortskjemte?»

«Jeg tror … Jeg tror du trenger å vise hva du er god for, prinsesse.»

«Greit», sa hun og bløffet så godt hun kunne. «Ikke noe problem.»

